b'\n_START_ARTICLE_\nBobby Darin\n_START_PARAGRAPH_\nBobby Darin, syntyj\xc3\xa4\xc3\xa4n Walden Robert Cassotto (14. toukokuuta 1936 Bronx, New York, Yhdysvallat \xe2\x80\x93 20. joulukuuta 1973) oli yhdysvaltalainen laulaja, muusikko, lauluntekij\xc3\xa4 ja n\xc3\xa4yttelij\xc3\xa4. Darin oli suosituimpia amerikkalaisen big band ja rock and roll -musiikin teini-idoleista 1950- ja 1960-lukujen vaihteessa._NEWLINE_Darin esitti poppia, jazzia, folkia ja kantria. Darinista tehtiin vuonna 2004 elokuva Beyond the Sea, jossa h\xc3\xa4nt\xc3\xa4 n\xc3\xa4ytteli Kevin Spacey.\n_START_SECTION_\nNuoruusvuodet\n_START_PARAGRAPH_\nDarin syntyi k\xc3\xb6yh\xc3\xa4\xc3\xa4n amerikanitalialaiseen ty\xc3\xb6l\xc3\xa4isperheeseen. Polly, nainen jota h\xc3\xa4n luuli \xc3\xa4idikseen, oli todellisuudessa h\xc3\xa4nen iso\xc3\xa4itins\xc3\xa4._NEWLINE_Lapsena Darinin terveys oli huono, eik\xc3\xa4 h\xc3\xa4nen uskottu el\xc3\xa4v\xc3\xa4n pitk\xc3\xa4\xc3\xa4n. Kahdeksanvuotiaana h\xc3\xa4n sairasti reumakuumeen. Sairaus heikensi vakavasti h\xc3\xa4nen syd\xc3\xa4nt\xc3\xa4\xc3\xa4n. L\xc3\xa4\xc3\xa4k\xc3\xa4ri kertoi \xc3\xa4idille, ett\xc3\xa4 hyv\xc3\xa4ll\xc3\xa4 onnella poika el\xc3\xa4isi 16-vuotiaaksi. K\xc3\xb6yhyys ja sairaudet ohjasivat h\xc3\xa4nt\xc3\xa4 tekem\xc3\xa4\xc3\xa4n jotain el\xc3\xa4m\xc3\xa4ss\xc3\xa4\xc3\xa4n, ja k\xc3\xa4ytt\xc3\xa4m\xc3\xa4\xc3\xa4n lahjakkuuttaan musiikissa. Teini-ik\xc3\xa4isen\xc3\xa4 h\xc3\xa4n soitti eri soittimia, kuten pianoa, rumpuja ja kitaraa. My\xc3\xb6hemmin h\xc3\xa4n siirtyi soittamaan huuliharppua ja ksylofonia. _NEWLINE_Darin valmistui arvostetusta Bronx High School of Sciencesta ja jatkoi opintoja Hunter Collegessa, johon sai stipendin. H\xc3\xa4n halusi uran New Yorkin teatterissa, joten h\xc3\xa4n lopetti opintonsa ja soitti pieniss\xc3\xa4 y\xc3\xb6kerhoissa eri puolilla kaupunkia. _NEWLINE_Tuolloin ensimm\xc3\xa4isen sukupolven amerikkalaisilla oli tapana muuttaa nimens\xc3\xa4, joten h\xc3\xa4nkin muutti italialaisen nimens\xc3\xa4 sellaiseksi, joka kuulosti amerikkalaisemmalta. H\xc3\xa4n valitsi nimen "Bobby", joksi h\xc3\xa4nt\xc3\xa4 oli yleisesti kutsuttu lapsena.\n_START_SECTION_\nMusiikkiura\n_START_PARAGRAPH_\nDarinin agentti neuvotteli h\xc3\xa4nelle vuonna 1956 sopimuksen Decca Records -yhti\xc3\xb6n kanssa, jonka artisteista tunnetaan muun muassa Bill Haley & His Comets. Tuohon aikaan rock and roll oli viel\xc3\xa4 kehittym\xc3\xa4ss\xc3\xa4 ja tuottajien ja sovittajien m\xc3\xa4\xc3\xa4r\xc3\xa4 pysyi alalla v\xc3\xa4h\xc3\xa4isen\xc3\xa4. _NEWLINE_Darin kuului maineikkaaseen Brill Buildingin ryhm\xc3\xa4\xc3\xa4n, jonka my\xc3\xb6t\xc3\xa4 tutustui Connie Francisiin. Manageri j\xc3\xa4rjesti Darinin kirjoittamaan useita kappaleita Francisille, jotta t\xc3\xa4m\xc3\xa4n laulu-ura p\xc3\xa4\xc3\xa4sisi vauhtiin. Aluksi he eiv\xc3\xa4t olleet materiaalista samaa mielt\xc3\xa4, mutta alkoivat muutaman viikon kuluttua kiinnostua toisistaan. Connie Francisin is\xc3\xa4 ei tiett\xc3\xa4v\xc3\xa4sti katsonut suhdetta hyv\xc3\xa4ll\xc3\xa4 silm\xc3\xa4ll\xc3\xa4. Darin tapasi Connien vain kaksi kertaa t\xc3\xa4m\xc3\xa4n j\xc3\xa4lkeen: kerran, kun kaksikon oli tarkoitus laulaa yhdess\xc3\xa4 televisiossa ja uudelleen, kun Connien el\xc3\xa4m\xc3\xa4st\xc3\xa4 kerrottiin televisiosarjassa This Is Your Life. My\xc3\xb6hemmin Connie on sanonut, ett\xc3\xa4 h\xc3\xa4nen avioitumisensa Darinin kanssa olisi ollut virhe.  _NEWLINE_Darin j\xc3\xa4tti Decca-yhti\xc3\xb6n ja allekirjoitti sopimuksen Atlantic Recordsin (Atco) kanssa, jossa h\xc3\xa4n kirjoitti ja j\xc3\xa4rjesti musiikkia itselleen ja muille. H\xc3\xa4nen uransa alkoi vuonna 1958, kun h\xc3\xa4n kirjoitti "Splish Splashin". Laulu menestyi heti ja myi yli miljoona kappaletta. "Splish Splashi\xc3\xa4" on v\xc3\xa4itetty radio-DJ Murray Kaufmanin kirjoittamaksi, koska h\xc3\xa4n v\xc3\xa4itti, ett\xc3\xa4 Darin ei voinut kirjoittaa kappaletta, joka alkoi  sanoilla "Splish Splash". Alkuvuodesta 1958 Darin meni studioon yksin ja \xc3\xa4\xc3\xa4nitti "Splish Splash"in. _NEWLINE_Vuonna 1959 Bobby Darin kirjoitti balladin "Dream Lover", joka myi useita miljoonia. H\xc3\xa4nen seuraava levyns\xc3\xa4, "Mack the Knife", oli vanha laulu, joka on per\xc3\xa4isin Kurt Weillin Kolmen pennin oopperasta. Darinin jazz-pop-tulkinta pysyi listaykk\xc3\xb6sen\xc3\xa4 yhdeks\xc3\xa4n viikkoa, myi yli miljoona kappaletta, ja voitti Vuoden levytyksen Grammy-palkinnon vuonna 1960. Darin \xc3\xa4\xc3\xa4nestettiin Parhaaksi artistiksi samana vuonna. Sen j\xc3\xa4lkeen "Mack The Knife" on saanut Grammy Hall of Fame -kunniapalkinnon.  _NEWLINE_"Mack the Knifen" j\xc3\xa4lkeen seuraava Darinin hitti oli "Beyond the Sea", joka on jatsahtava englanninkielinen sovitus Charles Trenet\'n laulusta "La Mer". Darin esiintyi ja levytti Copacabana -kerhossa New Yorkissa, ja asetti  siell\xc3\xa4 yleis\xc3\xb6enn\xc3\xa4tyksen. H\xc3\xa4n esiintyi my\xc3\xb6s Las Vegasin suurimmilla kasinoilla. _NEWLINE_1960-luvulla Darin my\xc3\xb6s vaikutti omistamassaan musiikin julkaisu- ja tuotantoyhti\xc3\xb6ss\xc3\xa4 TM Music/Trio. Wayne Newton kiinnitettiin TM:\xc3\xa4\xc3\xa4n ja h\xc3\xa4n levytti laulun joka oli alun perin osoitettu Darinin levytett\xc3\xa4v\xc3\xa4ksi. T\xc3\xa4st\xc3\xa4 tuli Newtonin l\xc3\xa4pimurtohitti "Danke Schoen." Darin oli my\xc3\xb6s mentorina Roger McGuinnille, joka ty\xc3\xb6skenteli h\xc3\xa4nelle TM:ll\xc3\xa4 ennen kuin The Byrds perustettiin. Darin my\xc3\xb6s tuotti Rosey Grierin Soul City -LP:n 1964 ja "Made in the Shaden"  Jimmy Boydille._NEWLINE_Vuonna 1962 Darin vaihtoi kantrimusiikkiin, josta seuranneet kappaleet "Things" (1962) ja "You\'re the Reason I\'m Living" (1964) nousivat Yhdysvaltojen musiikkilistan kolmosiksi ja "18 Yellow Roses" (1964) sijalle 10. J\xc3\xa4lkimm\xc3\xa4iset kaksi on tehty Capitol Recordsilla, jolle Darin meni 1962 ennen paluuta Atlanticille nelj\xc3\xa4 vuotta my\xc3\xb6hemmin.  Dean Martin esitti "Thingin" vuonna 1967  Nancy Sinatran kanssa  Movin\' With Nancy-TV-ohjelmassa.\n_START_SECTION_\nN\xc3\xa4yttelij\xc3\xa4ura\n_START_PARAGRAPH_\nDarin oli my\xc3\xb6s elokuvan\xc3\xa4yttelij\xc3\xa4. H\xc3\xa4n esiintyi kahdesti NBC:n rikosdraamassa. Vuonna 1960 h\xc3\xa4n oli ainoa n\xc3\xa4yttelij\xc3\xa4, jolla oli sopimukset viiden t\xc3\xa4rkeimm\xc3\xa4n Hollywoodin elokuvastudion kanssa. H\xc3\xa4n kirjoitti musiikkia lukuisiin elokuviin ja n\xc3\xa4ytteli niiss\xc3\xa4. H\xc3\xa4nen ensimm\xc3\xa4inen merkitt\xc3\xa4v\xc3\xa4 elokuvansa oli Come September. N\xc3\xa4yttelij\xc3\xa4nty\xc3\xb6ss\xc3\xa4\xc3\xa4n h\xc3\xa4n tutustui 18-vuotiaaseen n\xc3\xa4yttelij\xc3\xa4\xc3\xa4n Sandra Deehen. He rakastuivat ja meniv\xc3\xa4t naimisiin vuonna 1960 ja erosivat 1967. Heill\xc3\xa4 oli yksi poika Dodd Mitchell Darin (synt. 1961)._NEWLINE_Vuonna 1962 Darin sai Golden Globe -palkinnon sarjassa "Lupaavin miestulokas" roolistaan elokuvassa Pressure Point._NEWLINE_Vuonna 1963 h\xc3\xa4net nimettiin paniikkih\xc3\xa4iri\xc3\xb6st\xc3\xa4 k\xc3\xa4rsiv\xc3\xa4n sotilaan roolistaan ehdolle parhaan miessivuosan Oscar-palkinnon saajaksi elokuvasta  Captain Newman, M.D. Cannesin elokuvajuhlilla h\xc3\xa4n sai erityisesti levyns\xc3\xa4 "Beyond the Sea" ansiosta Ranskan elokuvakriitikkojen palkinnon parhaana n\xc3\xa4yttelij\xc3\xa4n\xc3\xa4.\n_START_SECTION_\nMy\xc3\xb6hemm\xc3\xa4t vuodet\n_START_PARAGRAPH_\n1960-luvulla Darin keskittyi enemm\xc3\xa4n folk-musiikkiin. Vuonna 1966 h\xc3\xa4nell\xc3\xa4 oli toinen menestyskappale. Folk-laulaja Tim Hardinin "If were a Carpenter" -laulu nousi Top 10:een. Vuonna 1968 h\xc3\xa4n matkusti ja ty\xc3\xb6skenteli Robert Kennedyn presidentinkampanjassa. 1970-luvun alussa h\xc3\xa4n jatkoi n\xc3\xa4yttelemist\xc3\xa4 ja alkoi levytt\xc3\xa4\xc3\xa4 Motown Records -yhti\xc3\xb6lle. Vuonna 1973 Darinin terveys k\xc3\xa4\xc3\xa4ntyi huonommaksi, h\xc3\xa4n sai verenmyrkytyksen ja meni syd\xc3\xa4nl\xc3\xa4pp\xc3\xa4leikkaukseen. Bobby Darin kuoli 20. joulukuuta 1973.'